Christian Friis Bach (V), 2025-04-23:
Tak for det.
Grøn omstilling kræver ambitioner, det kræver bæredygtighed, og det kræver, at vi stoler på markedet og på forskningen og hele tiden søger at udvikle nye løsninger.
Danmarks energisystem gennemgår jo en meget voldsom forandring i de her år.
Vi ser ind i en fremtid, hvor vi skal helt af med de fossile brændstoffer, og hvor energi fra sol og vind og vedvarende teknologier skal udgøre rygraden i vores energiforsyning.
Det er godt, og det er nødvendigt, men er det nok?
Så vi ved, at vi er på rette vej, men skal vi komme helt i mål, skal vi jo insistere på, at vi skal have en markedsdrevet bæredygtig omstilling, hvor teknologier kan udvikles frit og konkurrere frit og på lige vilkår, hvor vi hele tiden er åbne for, om forskellige løsninger kan spille forskellige roller både i Danmark og internationalt, og hvor vi sætter rammerne for innovation og ansvarlig udvikling.
Derfor er det også rimeligt at stille det spørgsmål, vi stiller her: Hvordan ser det ud med atomkraftens rolle i Danmarks fremtidige energiforsyning?
Det er ikke et spørgsmål om at være for eller imod atomkraft; det er et spørgsmål om at insistere på, at hvis vi skal løse klimakrisen, skal vi kunne tage alle teknologier i brug.
Vi skal hele tiden ruste os bedre til en fremtid, som vi ikke kender.
Atomkraft er jo i dag en central del af den europæiske og globale energiforsyning; den bidrager til næsten en fjerdedel af EU's samlede elproduktion.
Det er en teknologi, der leverer store mængder stabil energi, og det er en teknologi, der udvikler sig.
De nye generationer af atomkraft, de små modulære reaktorer, er på vej og under markedsmodning.
Vi var jo, som flere andre har nævnt, ude hos Saltfoss, det tidligere Seaborg, og se de små modulære reaktorer, der kan masseproduceres, installeres på pramme og sejles ud i den ganske verden og sluttes til stikkontakten.
Jeg synes, det var et meget spændende besøg.
Og det er spændende perspektiver.
Men det står jo også klart, at atomkraft ikke er den hurtigste eller billigste løsning i Danmark i dag.
Udbygningen af energi fra sol og vind og lagring og øget fleksibilitet i forbruget kan give os langt større effekt for færre penge, og det er danske styrkepositioner.
Men det er jo ikke det samme som at afvise atomkraft på længere sigt, for energi fra sol og vind kan ikke stå alene; vi får brug for de teknologier, der også kan levere stabil strøm døgnet rundt.
Vi får brug for back up, og vi får brug for løsninger, der kan supplere og erstatte hinanden.
Vi må nemlig ikke glemme det globale perspektiv.
For mens vi kan høste store mængder af energi fra vind og sol, ser det anderledes ud i store dele af Asien, Østeuropa og Afrika.
Her er kul stadig en hjørnesten i energiforsyningen, og her vil teknologier som atomkraft kunne levere et stabilt alternativ.
Det er ikke den perfekte løsning, men som en reel mulighed en løsning, der kan skubbe kul og olie ud af markedet.
Derfor må vi acceptere, at vejen til at løse klimakrisen og vejen til at have nul emissioner fra energiforsyningen ser forskellig ud fra land til land. Så vi skal ikke dæmonisere teknologier; vi skal se med åbent sind på alle de teknologier, der kan spille en rolle i den grønne omstilling.
Danmark er jo koblet op på et fælleseuropæisk elmarked.
Det betyder, at vi importerer strøm fra atomkraft, og jeg er enig i, at det gør vores position paradoksal.
For vi nyder godt af teknologien, men vi anerkender den måske ikke fuldt.
Vi importerer produktet, men vi forbyder produktionen.
Derfor er det rigtigt og nødvendigt, at vi tager den debat, vi tager her, og at vi tager den i Danmark – ikke, fordi vi skal gå i gang nu med at bygge et atomkraftværk, men fordi vi skal turde støtte forskning og udvikling, især i de nye former for atomkraft.
Vi er rigtig glade for, at det nu også står klart, at danske virksomheder, som forsker i de her nye løsninger og nye små modulære reaktorer, kan få støtte fra EUDP-midlerne.
Vi er glade for, at vi kan lade forskningen og markedet afgøre, hvilke løsninger der bedst kan støtte den grønne omstilling.
Det vil være godt både for klimaet, for elkunderne, for statskassen og for fremtiden.